ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 86/609/ΕΟΚ του Συμβουλίου σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την προστασία των ζώων που χρησιμοποιούνται για πειραματικούς και άλλους επιστημονικούς σκοπούς

2001/0277 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 86/609/ΕΟΚ του Συμβουλίου σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την προστασία των ζώων που χρησιμοποιούνται για πειραματικούς και άλλους επιστημονικούς σκοπούς

1. ΔΙΑΔΙΚΑΣΙΑ Η πρόταση COM(2001)703 τελικό [1] διαβιβάστηκε στο Ευρωπαϊκό Κοινοβούλιο και το Συμβούλιο στις 28 Νοεμβρίου 2001 σύμφωνα με τη διαδικασία συναπόφασης βάσει του άρθρου 95 της συνθήκης ΕΚ. Η Ευρωπαϊκή Οικονομική και Κοινωνική Επιτροπή γνωμοδότησε στις 20 Μαρτίου 2002 [2]. Το Ευρωπαϊκό Κοινοβούλιο γνωμοδότησε και ενέκρινε την πρόταση δίχως τροπολογίες κατά την πρώτη ανάγνωση στις 02.07.2002. Το Συμβούλιο ενέκρινε την κοινή θέση στις 17 Μαρτίου 2003.

[1] OJ C 25 E, 29.01.2002, p. 536

[2] OJ C 94, 18.04.2002, p.5.

2. ΣΤΟΧΟΣ ΤΗΣ ΟΔΗΓΙΑΣ Η οδηγία 86/609/ΕΟΚ για την προστασία των ζώων που χρησιμοποιούνται για πειραματικούς και άλλους επιστημονικούς σκοπούς αποτελεί το μέσο εφαρμογής της σύμβασης του Συμβουλίου της Ευρώπης ETS 123 για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς, στα συμβαλλόμενα μέρη της οποίας συγκαταλέγεται και η Κοινότητα. Το Συμβούλιο της Ευρώπης κατέθεσε προς υπογραφή και επικύρωση ένα «Τροποποιητικό πρωτόκολλο» για τη σύμβαση. Το πρωτόκολλο αυτό προβλέπει την τροποποίηση των προσαρτημάτων της σύμβασης με απλοποιημένη διαδικασία αντί της εφαρμογής της συνήθους διαδικασίας που προέβλεπε την επικύρωση από όλα τα μέρη. Τοιουτοτρόπως θα επιτυγχάνεται η ενημέρωση της σύμβασης βάσει των πλέον πρόσφατων επιστημονικών και ερευνητικών γνώσεων σε ό,τι αφορά τη πρόνοια για τα πειραματόζωα, ταχύτερα από ό,τι σήμερα. Για την τροποποίηση της οδηγίας 86/609/ΕΟΚ και την ευθυγράμμισή της προς το τροποποιητικό πρωτόκολλο η Επιτροπή προτείνει την παρούσα οδηγία. Η εν λόγω τροπολογία αποσκοπεί στη θέσπιση διαδικασίας κανονιστικής επιτροπής για την ταχύτερη καθιέρωση των αλλαγών στα παραρτήματα της οδηγίας, δεδομένου ότι δίχως την τροπολογία αυτή, θα έπρεπε να εφαρμόζεται κάθε φορά η πλήρης διαδικασία συναπόφασης.

3. ΣΧΟΛΙΑ ΤΗΣ ΕΠΙΤΡΟΠΗΣ

Η Επιτροπή χαιρετίζει την τροπολογία που προτείνει το Συμβούλιο με στόχο να ευθυγραμμιστεί το κείμενο του άρθρου 1 προς τη συνήθη διατύπωση για την αναφορά στη διαδικασία της επιτροπολογίας. Η Επιτροπή συμφωνεί με τις χρονικές προθεσμίες που προβλέπονται για τη συμμόρφωση των κρατών μελών, ήτοι ένα έτος μετά από τη δημοσίευση της οδηγίας στην Επίσημη Εφημερίδα της Ευρωπαϊκής Ένωσης, όπως προβλέπεται στο άρθρο 2. Επιπλέον, η Επιτροπή αποδέχεται τις συντακτικού χαρακτήρα αλλαγές στις αιτιολογικές σκέψεις 3 και 5 χάρη στις οποίες βελτιώνεται το ύφος του κειμένου.

Η Επιτροπή θεωρεί ότι η κοινή θέση που εγκρίθηκε στις 17 Μαρτίου 2003 δεν μεταβάλλει τους στόχους της πρότασης και ως εκ τούτου την υποστηρίζει ως έχει.

4. ΣΥΜΠΕΡΑΣΜΑ

Κατά συνέπεια η Επιτροπή υποστηρίζει την κοινή θέση που εγκρίθηκε στις 17 Μαρτίου 2003.